ആലുവ പാലസിലെ നവീകരണ പ്രവര്ത്തനങ്ങള് പാതിവഴിയില് നിലച്ച നിലയില് ആലുവ: ആലുവ പാലസില് വര്ഷങ്ങളായി തുടരുന്ന നവീകരണ പ്രവര്ത്തനങ്ങള് പാതി വഴിയില് നിലച്ച അവസ്ഥയില്. കോടികള് മുടക്കിയ നവീകരണ പദ്ധതികളിലാണ് പാളിച്ച സംഭവിച്ചിരിക്കുന്നത്. ഇതോടെ ഏറെ പഴക്കുള്ളതും ചരിത്ര പ്രാധാന്യമുള്ളതുമായ പാലസ് മന്ദിരം നശിച്ചുകൊണ്ടിരിക്കുകയാണ്. ഇവിടെ പ്രവര്ത്തിച്ചിരുന്ന ഗസ്റ്റ് ഹൗസിന്റെ പ്രവര്ത്തനം 2017ല് പാലസ് അനക്സ് മന്ദിരത്തിലേക്ക് മാറ്റിയിരുന്നു. ഇതിന് ശേഷമാണ് പഴയ പാലസ് നവീകരണത്തിനായി അടച്ചുപൂട്ടിയത്. നവീകരണ പദ്ധതിക്കിടയിലാണ് 2018ലെ പ്രളയമുണ്ടായത്. പെരിയാര് തീരത്തുള്ള പാലസിലും അന്ന് വലിയ തോതില് വെള്ളം കയറിയിരുന്നു. ഇതേ തുടര്ന്ന് മുറികളില് അടിഞ്ഞുകൂടിയ ചെളി നീക്കിയതല്ലാതെ അറ്റകുറ്റപ്പണികള് നടത്തിയിരുന്നില്ല. ഇതോടെ മുറികളെല്ലാം ചിതലും മാറാലയും നിറഞ്ഞ് നശിക്കുകയാണ്. കെട്ടിടത്തിലേക്ക് വള്ളിപ്പടര്പ്പുകളും കയറി. പുതിയ അനക്സ് മന്ദിരം തുറന്നതോടെ പൈതൃക കെട്ടിടമായ പഴയ പാലസ് നവീകരിക്കുന്നതിന് ടൂറിസം വകുപ്പ് രണ്ട് കോടി രൂപയുടെ പദ്ധതി തയ്യാറാക്കിയിരുന്നു. പൊതുമരാമത്ത് വകുപ്പ് മുകേന കരാറും നല്കി. ആധുനിക സൗകര്യങ്ങളോടെ നവീകരിക്കുകയായിരുന്നു ലക്ഷ്യം. ലിഫ്റ്റ് സംവിധാനവും പഴയ പാലസില് നിന്നും പുതിയ പാലസിലേക്ക് ഒന്നാം നിലയില് നടപ്പാലവുമെല്ലാം പദ്ധതിയിലുണ്ടായിരുന്നു. ഇതിനിടയിലാണ് 2018ലെ മഹാപ്രളയം ഉണ്ടായത്. ഇതോടെ കരാര് കാലാവധി അവസാനിച്ചതിനാല് പൊതുമരാമത്ത് വകുപ്പിലെ കരാറുകാരന് നിര്മ്മാണം ഉപേക്ഷിച്ചുപോയി. പിന്നീടാണ് ഊരാളുങ്കല് സൊസൈറ്റി കരാര് ഏറ്റെടുത്തത്. കെട്ടിടം നവീകരണത്തിന് പുറമെ ലാന്ഡ് സ്കേപ്പിംഗിന് കൂടി ചേര്ത്ത് 6.5 കോടി രൂപക്കാണ് ഊരാളുങ്കല് കരാറെടുത്തത്. ഭരണാനുമതി ലഭിച്ച ശേഷം സാങ്കേതികാനുമതിക്കായി കാത്തുനില്ക്കുന്നതിനിടെ ഊരാളുങ്കലും വിട്ടുപോവുകയായിരുന്നു. ഊരാളുങ്കലിന് അനര്ഹമായി കരാര് നല്കുന്നതായി ആക്ഷേപം ഉയര്ന്നിരുന്നു. ഇതേ തുടര്ന്നാണ് ഇവര് ഒഴിഞ്ഞതെന്നാണ് പറയപ്പെടുന്നത്. ഊരാളുങ്കല് കൈയ്യൊഴിഞ്ഞതോടെ ബന്ധപ്പെട്ട അധികൃതരും പാലസിനെ തഴയുകയായിരുന്നു. അതിനാല് തന്നെ ടൂറിസം വകുപ്പോ ബന്ധപ്പെട്ടവരാരോ തിരിഞ്ഞുനോക്കാത്ത അവസ്ഥയായി. വല്ലപ്പോഴും ഔദ്യോഗിക യോഗങ്ങള് മാത്രമാണ് ഇവിടെ നടക്കാറുള്ളത്. അതിനാല് തന്നെ മുകളിലെ നിലയിലെ ഹാള് മാത്രം വൃത്തിയാക്കിയിട്ടുണ്ട്. ഇടനാഴികളെല്ലാം വള്ളിപ്പടര്പ്പും മാറാലയും പിടിച്ച് കിടക്കുകയാണ്. അനക്സ് മന്ദിരത്തില് കോണ്ഫ്രന്സ് ഹാള് ഇല്ലാത്തതിനാല് മാത്രമാണ് പഴയ കെട്ടിടത്തിലെ ഹാള് എങ്കിലും ഉപയോഗിക്കുന്നത്. അല്ലെങ്കില് അതും ഇതിനകം നശിക്കുമായിരുന്നു. വില പിടിപ്പുള്ളതും പഴക്കമേറിയതുമായ ഈ കെട്ടിടത്തിലെ ഫര്ണിച്ചറുകളെല്ലാം നശിച്ചുകൊണ്ടിരിക്കുകയാണ്. തിരുവിതാംകൂര് മഹാരാജാവിന്റെ വേനല്ക്കാല വസതിയായിരുന്നു ആലുവ പാലസ്. സ്വാതന്ത്യം ലഭിച്ച ശേഷം ടൂറിസം വകുപ്പിന്റെ അതിഥി മന്ദിരമാണിത്. രാഷ്ട്രീയ സാംസ്കാരിക സിനിമ മേഖലയിലുള്ള നിരവധി പേര് തങ്ങിയ സ്ഥലമാണിത്. മുന് മുഖ്യമന്ത്രി വി.എസ്.അച്ചുതാനന്ദന് മധ്യകേരളത്തില് എവിടെയെത്തിയാലും പാലസിലാണ് തങ്ങാറുള്ളത്. ഇവിടെ പ്രത്യേക മുറി തന്നെ അദ്ദേഹത്തിനുണ്ട്.